b'\n_START_ARTICLE_\nArgentiina-pokaali\n_START_PARAGRAPH_\nArgentiinan puolustusministeri, eversti Pablo Riccheri lahjoitti vuonna 1903 maiden v\xc3\xa4liseen vapaakiv\xc3\xa4\xc3\xa4rin joukkuekilpailuun Argentiina-pokaalin, joka oli tiett\xc3\xa4v\xc3\xa4sti aikanaan maailman kallein kiertopalkinto._NEWLINE_Ensimm\xc3\xa4isen kerran Buenos Airesissa 1903 oteltaessa pokaalin voitti Sveitsi. Se pitikin sit\xc3\xa4 hallussaan aina maailmansotaan saakka, mutta Lyonin kisoissa 1921 pokaali joutui Yhdysvaltain haltuun. Sveitsi voitti pokaalin Yhdysvalloilta takaisin vuonna 1925 ja puolusti sit\xc3\xa4 kolme kertaa menestyksell\xc3\xa4, kunnes 1930 oli j\xc3\xa4lleen Yhdysvaltain vuoro. Sveitsi valtasi mestaruuden takaisin heti 1931, onnistui puolustamaan sit\xc3\xa4 1933, mutta menetti sen Suomelle Roomassa 1935._NEWLINE_Jouduttuaan Viron haltuun (Helsinki 1937 ja Luzern 1939), se katosi tietym\xc3\xa4tt\xc3\xb6miin Viron jouduttua sotan\xc3\xa4ytt\xc3\xa4m\xc3\xb6ksi. Pokaali l\xc3\xb6ytyi lopulta Neuvostoliitosta, joka palautti sen Argentiinaan. Tukholmassa 1947 oli Sveitsin vuoro j\xc3\xa4lleen voittaa kilpailu. Buenos Airesissa j\xc3\xa4rjestetyiss\xc3\xa4 MM-kilpailussa 1949 sen voitti Suomen joukkue, mutta 1952 se palasi j\xc3\xa4lleen sveitsil\xc3\xa4isille._NEWLINE_Itse pokaali painaa 28 kg, on kiinte\xc3\xa4t\xc3\xa4 kultaa ja hopeaa ja maksoi aikanaan 35 000 kultafrangia. Pokaali esitt\xc3\xa4\xc3\xa4 Argentiinan kansallistunnusmerkki\xc3\xa4, ohdaketta kantavaa enkeli\xc3\xa4. Pokaalin mukana seuraa kultainen kirja, jossa on kirjattuna kaikkien kiertopalkintoa koskevien kilpailujen tulokset.'